**6. B**

**ŠESTI TEDEN**

*Dragi učenci!*

*Še ta teden in počitnice … JUHU! Pa vendar … nekaj nalog bo vseeno treba narediti. Tokrat nam bo na poti do prvomajskih počitnic delalo družbo kar nekaj pesmi – nekatere drugačne, težje razumljive, spet druge znane in lahkotnejše. Ob njih si boste belili glavo z rimami, refrenom, poosebitvijo in na koncu z lastnim razmišljanjem o prihodnosti.*

**Torek**

Najprej pozorno preverite rešitve prejšnjega tedna.

**VEJICA, KAM NAJ TE POSTAVIM ? - REŠITVE**

Da je preživel, mu je pomagal njegov najboljši prijatelj Miha.

Ker Jošta ni bilo, je Miha sam odšel do tovarne.

Šla sta na zadnjo stran k požarnemu izhodu, nad njim je bilo okno.

Bal se je, da bi ljudje, ki te dni po skupinah iščejo samotne poti v gozdu, odkrili njegovo skrivališče.

Vse so povedale skoraj enako: prišli so, nas stisnili v kot, odprli sef ter odšli.

Sedaj so poklicali njihovega dobrega prijatelja lana, ki je te barabe na lep način prepričal, da priznajo.

**KAJ PA TUKAJ … KAKO JE ŽE PRAV – SKUPAJ, NARAZEN, NAPAČNA BESEDA …? - REŠITVE**

Glavo smo si belile in razmišljale ves vikend.

Vsak je imel 300 kg. (presledek med številko in simbolom)

A tokrat gre zares, saj je bil umorjen Fran Rutnik, brat glavnega detektiva. (*od* gre stran)

Volovski si je moral večkrat obrisati pot s čela in si vzeti minuto za premislek.

Nihče v dvorani mi ni verjel.

Naslednji dan je oče pospravljal hišo, mama pa vrt. Ko je pobirala žogo izpod drevesa, se je ujela v past.

Ko je prišel do Jožetovega doma, so bila vrata na stežaj odprta. Vstopil je in na sedežni garnituri zagledal spečega Jožeta.

Sedaj so poklicali svojega dobrega prijatelja lana, ki je te barabe na lep način prepričal, da priznajo.

**Torek in sreda**

Zopet se vračamo k poeziji …

Novo poglavje ima naslov **S pesmijo na pot.** Vse pesmi bodo imele skupno tematiko, in sicer pot, potovanje …

Najprej reši v DZ, str. 147, 1. nalogo, ki se navezuje na različno rabo besede *pot.*

Danes boste prebrali in analizirali malce težjo pesem, ki govori o življenjski poti.

Janez Menart je napisal pesem z naslovom SEMAFORI ŽIVLJENJA, v kateri s pomočjo besed, ki se navezujejo na promet, govori o omenjeni poti. V nadaljevanju vam za lažje razumevanje predstavljam obnovo po kiticah:

1. **Življenje se začne z rojstvom** in se nadaljuje v brezskrbno otroštvo, polno življenja in sanj.
2. **Otroštvo preide v mladost.** Prve življenjske odločitve, prve težave, skrbi in strahovi. Prav zaradi njih postane človek previdnejši.
3. **Življenje z odraščanjem in dozorevanjem postane vse zahtevnejše.** Človek mora sprejemati številne odločitve, kar ga prične obremenjevati.
4. **Življenje človeku veliko ponuja, a od njega tudi veliko zahteva.** Človek se mora obvladati (obvladovati mora svoje življenje). Vse pogosteje je utrujen in negotov. Obdajajo ga dvomi in skrbi.
5. **V starosti človeku počasi pojemajo moči.** Smrt prejema kot mir in pokoj.

Sedaj pa res ne bo težko … Preberi pesem in reši vse naloge, ki se navezujejo nanjo (str. 148– 49).

**Četrtek (2 uri)**

*Vsak človek hodi po svoji poti.*

**Kaj pomeni zgornja poved?** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Hej! Jaz grem naprej!*** … Pridruži se mi *s poskočnimi koraki* na *poti v življenje*. Pri tem pa ne pozabi na *brezskrbno, sproščeno, veselo in radoživo* hojo, ki te bo popeljala v svet in ti prinesla polno *novih doživetij in priložnosti*.

… To je bistvo današnje pesmi z naslovom **Hej!,** avtorice **Barbare Gregorič Gorenc** (DZ, str. 152–153). Pozorno jo preberi in reši naloge od 2. do 7.

Ostala ti je še zadnja naloga, in sicer 8. na str. 153. Napisati moraš **RAZMIŠLJANJE O SVOJI PRIHODNOSTI** – kaj si želiš postati, kaj želiš početi, ko odrasteš. Svoje želje in načrte za prihodnost napiši v obliki krajšega razmišljanja (približno pol strani).

**Besedilo pošlji v Wordovi datoteki na moj mail.**

**Petek**

Še zadnja in nekoliko lažja pesem ta teden …

**Tri, štiri … zdaj …**

***Siva pot****, vodi me,*

*kamor hoče srce,*

*na Gorenjsko,*

*kjer gore so.*

*Vodi me, siva pot.*

Jo poznate, kajne? Ste jo zapeli ali prebrali?

***Sivo pot*** poznajo skoraj vse generacije, saj jo ljudje pojejo ob različnih priložnostih, zato pravimo, da je ponarodela.

V delovnem zvezku na str. 150 preberite celotno pesem, katere avtor je Aleksander Mežek, nato pa rešite vse naloge, ki se navezujejo nanjo.

*Tako … s pesmijo na poti smo prispeli do počitnic. Tokrat bodo malce drugačne – bolj »domače«. Pa nič hudega … spočijte se, sprostite se, naberite si novih moči na svežem zraku …*

*Uživajte na poti skozi prvomajske počitnice!*

*Jana Stančič, razredničarka*